b'\n_START_ARTICLE_\nFlaming Star\n_START_SECTION_\nMusik\n_START_PARAGRAPH_\nFlaming Star var den f\xc3\xb8rste Presley-film der ikke havde en LP- eller EP-udgivelse tilknyttet. Dette skete igen i 1961 med Wild in the Country og blev det normale for de sidste af Presleys film._NEWLINE_Sangen "Flaming Star" er titelmelodi til filmen og indsunget af Elvis Presley den 7. oktober 1960. Den er skrevet af Sid Wayne og Sherman Edwards._NEWLINE_Udover titelmelodien blev der kun sunget en enkelt sang i filmen. Det var "Cane And A High Starched Collar", en komposition af Sid Tepper og Roy C. Bennett, indspillet 8. august 1960 i Hollywood. Samme dag blev sangen "Britches" indspillet til filmen, men blev ikke brugt. Den er skrevet af Sid Wayne og Sherman Edwards og blev udsendt f\xc3\xb8rste gang p\xc3\xa5 LP\'en Elvis \xe2\x80\x93 A Legendary Performer \xe2\x80\x93 vol. 3 der udkom november 1979.\n_START_SECTION_\nAndet\n_START_PARAGRAPH_\nAndy Warhol\'s ber\xc3\xb8mte farvetryk af Elvis Presley som cowboy er lavet over et af stillbillederne fra filmen.'